## La Jove Orquestra de la Generalitat conclou la seua Trobada d’Estiu amb quatre concerts a Castelló de la Plana, Alacant, València i Chiva

*** Els concerts tindran lloc fins al 24 de juliol
* El repertori ha sigut preparat per 74 músics menors de 26 anys dirigits per Edmon Levon**

La Jove Orquestra de la Generalitat Valenciana (JOGV), unitat artística dependent de l’Institut Valencià de Cultura, conclou la seua Trobada d’Estiu amb quatre concerts, a Castelló de la Plana, Alacant, València i Chiva.

El primer concert se celebra el dilluns 21 de juliol, a les 19:30 hores, en l’Auditori de Castelló; el segon tindrà lloc el dimarts 22 de juliol, a les 19:30 hores, en l’ADDA d’Alacant. El dimecres 23 de juliol, el Palau de la Música de València acollirà, a les 19:30 hores, el tercer concert i el dijous 24 de juliol, a les 20:00 hores, tindrà lloc l’últim en el Teatre Astoria de Chiva, este últim amb la direcció de Jesús Orón.

El repertori, que s’ha preparat durant la trobada amb assajos per especialitats instrumentals amb professorat especialista, tindrà una duració de 95 minuts, dividits en dos parts.

Està format per les obres *Suite africana IV*, de Samuel Coleridge-Taylor; *Ofrenda a Colombina*, d’Enrique González Gomá; *Concerto da esperimento*, de Gioacchino Rossini, que comptarà amb el fagot solista Ignacio Soler; i *Simfonia núm. 6* ‘Patètica’, de Txaikovski.

A més, en els concerts s’interpretaran dos peces afegides, Ma mare l’oca de Ravel i *Amparito Roca*, del mestre Teixidor.

La JOGV ha celebrat des del 13 de juliol en Les Arts les classes i els assajos de la seua Trobada d’Estiu, amb una plantilla de 74 músics menors de 26 anys i amb la direcció d’Edmon Levon.

En esta trobada, la Jove Orquestra de la Generalitat està dirigida pel jove director d’orquestra granadí Edmon Levon, natural de Sofia (Bulgària), que gaudix d’una carrera de projecció nacional i internacional i actualment és director titular de la Ceuta International Symphony Orchestra i de la Jove Orquestra Simfònica de Granada.

Ha sigut convidat a dirigir a l’Orquestra Simfònica d’RTVE, Bilbao Orkestra Sinfonikoa, Jenaer Philharmonie (Alemanya), Göttingen Sinfonierochester (Alemanya), Orquestra Ciudad de Granada, Orquestra Filharmònica de Màlaga, Sinfonietta Cracòvia (Polònia), Manchester Camerata (el Regne Unit), Orquestra d’Extremadura, Orquestra Simfònica de la Regió de Múrcia i Orquestra de Còrdova.

També ha sigut seleccionat per a participar en alguns dels concursos més importants d’Europa i Àsia, i ha quedat entre els cinc finalistes del IX Concurs Internacional de Direcció ‘Sir Georg Solti’ amb l’Orquestra Simfònica de la Ràdio de Frankfurt, semifinalista en el II Concurs Internacional de Direcció de Hong Kong i guanyador del tercer premi en el I Concurs Internacional de Direcció de Llíria.

**La Jove Orquestra de la Generalitat Valenciana**

La Jove Orquestra de la Generalitat Valenciana depén de la direcció adjunta de Música i Cultura Popular de l’Institut Valencià de Cultura (IVC) i està formada per 95 músics menors de 26 anys.

L’objectiu de la Jove Orquestra de la Generalitat és contribuir a la formació dels músics mitjançant trobades i tallers dirigits per destacats professors de cada especialitat instrumental. En el seu repertori destaca la presència de música actual i les obres de compositors valencians, a les quals ha dedicat la seua producció discogràfica.

Fecha: 18/07/2025